ניק קוליוחין

ניק קוליוחין (נולד ב-7 בנובמבר 1983) הוא עיתונאי ישראלי. עד לראשית 2016, שימש כתב לענייני איכות הסביבה, מדע וטכנולוגיה של חדשות 10 ועוזר לעורך מהדורת החדשות המרכזית של ערוץ 10.

ביוגרפיה

קוליוחין נולד בשנת 1983 במוסקבה, בירת רוסיה. בשנת 1992 עלה עם משפחתו לישראל. הוא דובר רוסית כשפת אם. התגייס ליחידת עלית של צה"ל, שם סיים מסלול לוחם, והעביר את שירותו הצבאי כלוחם, מדריך לוחמה בטרור, מדריך קרב מגע ומדריך ירי במגוון נשקים. 
בשנת 2006 השתחרר מהצבא ועד היום הוא ממשיך במילואים כלוחם ביחידה. לאחר השחרור מצה"ל נרשם ללימודי תואר ראשון בהחוג לקולנוע וטלוויזיה באוניברסיטת תל אביב, ולימודי עיתונאות בבית הספר לעיתונות כותרת. לאחר סיום שנה א' השתלב בעולם התקשורת, תחילה בערוץ 2 ולאחר מכן בערוץ 10. 
בשנים 2008-2010 עבד ב"רשת", זכיינית ערוץ 2, בתפקידי תוכן ועריכה, בין היתר יצא לשטח להכין כתבות עבור התוכנית "אנשי היום". היה כתב ספורט באתר ONE ובמשך תקופה קצרה שימש כתחקירן בחדשות השבת של ערוץ 10. 
בשנים 2010-2011 היה כתב טלוויזיה בחדשות HOT באזור המרכז ששודרו בערוץ 3. בשנים 2011-2012 עבד במשרד ראש הממשלה, שם שימש כדובר של סגנית שר ושל יחידת סמך שאחראית על ניצולי השואה והאזרחים הוותיקים, אשר השר הממונה עליהם היה ראש הממשלה בנימין נתניהו. 
בשנת 2012 חזר לחדשות ערוץ 10 בתפקיד כתב שטח, תחילה בדסק הפוליטי ולאחר מכן בדסק הפלילי. קוליוחין התמקצע בהכנת כתבות במהלכן הוא חודר בזהות בדויה למקומות אליהם אין כניסה לתקשורת, ובעזרת ציוד תיעוד סמוי הוא מביא לשידור צילומי וידאו בלעדיים ממגוון מקומות מיוחדים. 
החל משנת 2014 החל במקביל גם לעשות משמרות של ע. עורך המהדורה המרכזית של הערוץ 10, ובתחילת שנת 2015 קיבל מינוי של כתב לענייני איכות הסביבה ומדע של ערוץ 10. נוסף על הקריירה בעולם התקשורת, למד במשך 3 שנים משחק, שנה אחת מתוכן בסטודיו למשחק ניסן נתיב. 
מאז היותו נער הופיע בתפקידים קטנים מאוד בסרטים, סדרות ופרסומות, לאורך השנים.

פרסומים והישגים עיתונאיים

במהלך עבודתו בחדשות ערוץ 10, השיג ראיון ראשון ובלעדי עם בת הערובה שניצלה ממסע הרצח בסניף בנק הפועלים בבאר שבע. בין תחקיריו: תיעוד מסע הייסורים של עגלים המיועדים לשחיטה בדרכם מאירופה לישראל, חשיפת התשלום של מפלגת ישראל ביתנו עבור קולות הבוחרים, תחקיר על תעשיית השקרים של מכוני הסקרים, תיעוד מקרי גזענות של אוהדי בית"ר ירושלים, תיעוד קטטה אליה נקלע ראש השב"כ עם בני נוער, חשיפת קרינה מסוכנת בבית ספר, שירות מיילדת פרטית שניתן בבתי החולים למרות שאינו חוקי, חשיפת תרמית המשכנתאות של הבנקים כלפי אוכלוסיית העולים החדשים, תיעוד בני נוער משתכרים, סדרת כתבות על מקרי רצח בלתי מפוענחים וראיון עם ראש סוכנות החלל האמריקאית נאס"א.
בחודש מרץ של שנת 2014 טס לבדו עם ציוד נסתר לתיעוד, לאיסטנבול שבטורקיה. הוא חדר בזהות בדויה לבית חולים שבו פעלה רשת בינלאומית לסחר באיברים, הרשת פיתתה נערות בנות 18 מישראל להגיע לטורקיה על מנת לקצור את האיברים שלהן תמורת עשרות אלפי שקלים. קוליוחין תיעד את אנשי המאפיה בבית החולים, ובשלב מסוים כשאנשי רשת הסחר באיברים עלו עליו והחלו לאיים, הוא נאלץ להימלט תוך כדי שהוא מחלץ איתו את החומר מהמצלמה הנסתרת, משרד הביטחון הישראלי היה כל הזמן על קו הטלפון עם קוליוחין, וגם כוחות הביטחון הטורקיים עודכנו במצב, לבסוף הוא המריא בחזרה עם החומרים ששודרו במהדורה המרכזית של ערוץ 10, ולאחר מכן האינטרפול עצר את סוחרי האיברים וכיום הם יושבים בכלא. 
בחודש נובמבר של שנת 2014 קוליוחין חדר בפעם השלישית בתוך שנתיים לתוך ארגון האוהדים הקיצוני לה פמיליה, כשהוא בזהות של אחד מהאוהדים. במהלך הנסיעה באוטובוס האוהדים של ארגון לה פמיליה, אחד האוהדים זיהה את קוליוחין למרות שהיה במדי אוהד בית"ר, האוהדים תקפו את קוליוחין ואיימו שיעשו בו לינץ' אם הוא לא ייתן להם לעשות עליו חיפוש ולבדוק אם הוא צילם אותם, קוליוחין הצליח להיחלץ מהאוטובוס בו היו כ-60 אנשי לה פמיליה וגם הצליח לחלץ את כרטיס הזיכרון עליו היה התיעוד ששודר במהדורה המרכזית של ערוץ 10, ובו נראו אוהדי בית"ר מארגון לה פמיליה מהללים את יגאל עמיר רוצח ראש הממשלה יצחק רבין, ובנוסף נוהגים באלימות כלפי כל מי שאינו אחד מהם, במיוחד אם הוא ערבי.
בחודש יולי של שנת 2015 שודרו לאורך שבוע שלם במהדורה המרכזית של ערוץ 10 כתבות של קוליוחין, בהן הוצג תיעוד בלעדי שהוא הביא ממשחטת העופות של זוגלובק ביישוב שלומי. בתיעוד נראו העובדים מתעללים בצורה אכזרית בעופות שמיועדים לשחיטה. בעקבות התחקיר משרד החקלאות סגר את המשחטה באופן זמני, והקים מרכז בקרה ופיקוח ארצי, במסגרתו יותקנו מצלמות בקרה בכל המשחטות ובתי המטבחיים בישראל, ומתנדבים יחד עם עובדים מקצועיים יפקחו 24/7 שמקרים כאלה לא יקרו שוב.